**Răsărit cețos**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

După noaptea în stele plouată

Negureala se-nalță din vale

Și râvnirile blânde și goale

Înstelările cerului cată.

Argintesc de pe rouă ecouri

De căderi luminoase și drepte

Și secundele bat înțelepte

Încă-n ornice și în cavouri.

E-anotimpul cu vagi presupuneri

Pentru mâine. Din ieri se văd roade

Și de fuse un trai cumsecade

Îndrăznește acum cu propuneri.

În pornirile reci de lumină

Nu încumetă nimeni parada

Doar din cetini mai scutură zada

De atinse au fost de rugină.

Împrejur parcă văd paranteze

Cu durerea cât timpul e crâncen

Și stridente culori neadânci în

Porțelanul picturii chineze.

Când pășunile trag la ocoluri

Și spre casă se-adaugă gânduri

Tot se duc întrecându-se cârduri,

Depărtările caută stoluri.

Întărind îndoiri de tristețe

Vreau nu vreau, mă dau prins de-a ei ceață

Și îmi pare că din dimineață

Răsăritul porni-n bătrânețe.

De sus frunze privesc îngrozite,

Pe jos file foșnesc cu aramă,

Iară zarea mă cheamă și cheamă

Ca visările neîmplinite.

Peste vremea ce-atârnă ca strugur

Din segmente strâmbate-n apăsuri

Aș fugi după aripi de păsări,

Însă-n inimă doare un mugur.

Care-i gata din nou să pornească

Primăvara ce nici nu se știe,

Dar voi ști s-o aștept ca să vie

Cu credința-mi curat omenească.

Victor Bragagiu